Ma reël ‘inhegtenisneming’ vir stout 10-jarigeFoto: ABC News (via Chiquita Hill) ŉ Ma van Georgia in Amerika het drasties opgetree om haar 10-jarige seun se gedrag te verbeter. Chiquita Hill (33) het aan ABC News gesê haar seun, Sean, was baie stout in die skool en hy is “onbeskof en respekteer niemand nie, luister nie, praat terug en doen nie sy huiswerk nie”. Sy juffrou het glo ook al met Sean probeer praat, maar haar woorde was “by een oor in en by die ander oor uit”. Hill het die Columbus-polisiestasie gebel en Sean se gedrag aan hulle verduidelik. Die beamptes het ingestem om ŉ “inhegtenisneming” te reël. Hulle het hom geboei en agter in die polisiemotor laat sit en ongeveer vyf minute lank met hom rondgery. “Alles het so vinnig gebeur,” het Hill gesê. “Hy het nie kans gehad om te reageer nie, hy was baie bang.” Foto: ABC News (via Chiquita Hill) Toe hulle hom uiteindelik vrylaat, het hy glo na sy ma toe gehardloop. “Hy het my omhels en gesê hy sal dit nooit weer doen nie,” het sy verduidelik. “Ek weet nie wat hulle vir hom gesê het nie.” Hill het na die tyd glo mooi vir Sean verduidelik wat gebeur het en verduidelik dat sy gedrag en optrede almal rondom hom beïnvloed. “Ek is bly ek het dit gedoen,” het sy gesê. Lem Miller, adjunkhoof van die Columbus-polisie, het aan ABC News gesê die beamptes het nie vooraf toestemming gevra vir die “inhegtenisneming” nie. “Ons weet dat hulle ŉ goeie ding wou doen, maar dis nie ons taak om voor te gee om mense in hegtenis te neem nie.” Volgens hom kan só iets ŉ positiewe of negatiewe uitwerking hê. Volgens Hill het dit reeds goed afgeloop. “Sean se juffrou het gebel om te sê dit gaan goed,” het sy gesê. Maroela Media het vroeër berig ‘n ma het haar seun regstreeks op die televisie ŉ oorveeg gegee en hom huis toe gejaag toe sy ontdek dat hy een van die betogers in Baltimore, Maryland in Amerika is. Klik hier om die video te sien. Bron: ABC News